Waldorf Astoria Helsinki

Waldorf Astoria Helsinki (vuosina 2023–2025 The Hotel Maria) on Helsingin Kruununhaassa Mariankadun varrella sijaitseva luksushotelli. Siinä on 117 huonetta, joista 38 on sviittejä. Hotellissa on kylpylä ja kaksi ravintolaa. Rakennus on entinen Uudenmaan pataljoonan upseerikasarmi 1800-luvun lopulta.
Suomalaissijoittajien vuonna 2023 perustama hotelli Maria siirtyi kesällä 2025 singaporelaiselle M&amp;L Groupille ja Hilton-hotelliketjun Waldorf Astoria -luksushotelliketjuun alkuperäisen omistajan Samla Hotels -rahaston ajauduttua konkurssiin.
Hotelli Mariasta kirjoitettiin muun muassa "The New York Timesissa", "Forbesissa" ja "Financial Timesissa". Waldorf Astoria -ketjun ensimmäisenä pohjoismaisena hotellina Waldorf Astoria Helsinki pyrkii houkuttelemaan erityisesti varakkaita amerikkalaisturisteja mutta myös pääkaupunkiseudulta tulevia "staycation"-asiakkaita. Hotellin erikoisuuksia ovat henkilökohtainen concierge-palvelu ja monet saunalla varustetut sviitit.
Rakennuksen historia.
Mariankatu 23:n historia linkittyy niin sanottuun Karhu-kortteliin, joka muodostuu Mariankatu 23:sta, Liisankatu 8A:sta ja Maneesikatu 7:stä. Liisankatu 8G valmistui vuonna 1930. 
Mariankartu 23 toimi upseerikasarmina, Liisankatu 8A upseeriklubina ja kansliarakennuksena ja Maneesikatu 7 aliupseerirakennuksena ja verstaana. 
Mariankatu 23:n palatsimaisen ja uusrenessanssityylisen rakennuksen suunnitteli arkkitehti Evert Lagerspetz. Rakennus valmistui vuonna 1885 ja siitä tuli Uudenmaan suomalaisen tarkka-ampujapataljoonan upseerikasarmi. Kuvanveistäjä Karl Magnus von Wright suunnitteli julkisivun, attikan keskelle veneaihaisen vaakunan ja kipsikoristeet. 
Suomen suuriruhtinas Aleksanteri III vieraili Helsingissä vuonna 1885. Hän antoi keisarilliselle Suomen senaatille tunnustuksen huolellisuudesta ja velvollisuuksien täyttämisestä. Aleksanteri ja suuriruhtinatar Maria Fjodorovna vierailit Liisankadun upseeriklubilla. 
Sen sijaan Karhu-korttelin ensimmäiset miehistökasarmit valmistuivat vuonna 1883. Karhu-korttelissa oli vuosina 1901-1918 venäläisten sotaväkeä ja vuonna 1918 Saksan keisarikunnan Itämeren divisioonan joukkoja.
Myöhemmin Suomen yleisesikunta ja ylipäällikön esikunta sijaitsivat korttelissa vuosina 1919-1925. Karhu-kortteli ja Mariankatu 23 olivat sotilaskäytössä vuoteen 1925.
Yleisesikunta ja ylipäällikön esikunta muuttivat puolustusministeriön tiloihin Korkeavuorenkadulle. Maaseutu- ja asutushallitus muuttivat Mariankadulle ja Karhu-kortteliin. Maaseutu- ja asutushallitus muuttui Maatilahallitukseksi vuonna 1971. Sivurakennuksissa toimivat Siementarkastuslaitos ja Maatalouskemian laitos.
Nykyinen rakennusryhmä valmistui vaiheittain vuosina 1885–1930. Rakennusta laajennettiin 1930-luvulla Liisankadun puolelle Armas Siitosen suunnittelemana. Rakennusryhmä käsittää neljä rakennusta ja kolme tonttia Maneesinkadun, Liisankadun ja Mariankadun puolelta. 
Senaatti-kiinteistöt myi kiinteistöryhmän ICON Corporation Oy:n konkurssipesälle 13,6 miljoonalla eurolla vuonna 2020. ICON Corporation Oy myi kiinteistöryhmän eteenpäin Samla Capital Oy:n hallinnoimille rahastoille, Samla Asunnot Ky:lle ja Samla Toimitilat II Ky:lle. 
Hotellin perusti yrittäjä Samppa Lajunen. Hotellina rakennusryhmä avattiin vuonna 2023.
Hotelli kuului aiemmin Samla Capitalin hallinnoiman Samla Hotels -rahaston omistukseen. Heinäkuussa 2025 raskaasti velkaantunut rahasto kertoi myyvänsä hotellin singaporelaiselle M&amp;L Group -yhtiölle. Kaupan jälkeen hotellin muuttui Hiltonin Waldorf Astoria -hotelliksi. Hotellin kauppahinta ei riittänyt kattamaan rahaston velkoja, joten Samla Hotels -rahastoon sijoittaneet menettivät kaikki hotellihankkeeseen sijoittamansa rahat. Myös Samla Asunnot -rahaston varoista lähes kolmannes oli kiinni Maria-hotellissa, vaikka rahastoa on markkinoitu asuntosijoitusrahastona. Lokakuussa 2025 Samla Hotels Ky ja sen vastuunalaisena yhtiömiehenä toiminut Samla Rahastot Oy hakeutuivat konkurssiin. Näistä ensin mainitulla oli varoja noin 16 000 euroa ja jälkimmäisellä ei lainkaan, kun taas velkoja hankkeeseen sijoittaneille oli yli 31 miljoonaa euroa.